Kristoff på tredjeplass i storritt
Nordmannen i Katjusja-laget ble kun slått av belgiske Tom Boonen og tyske André Greipel etter 201 kilometer mellom Rotterdam og Antwerpen. Etappevinner Boonen mente det høye tempoet gjennom hele etappen hjalp ham å vinne spurten mot de raskeste rytterne i feltet. - Det var virkelig en kollektiv seier, fordi lagkameratene mine gjorde en glimrende jobb med å sette opp et opptrekkstog. Når dagen blir så vanskelig som denne vet jeg at jeg har en god sjanse i spurten mot spesialistene, og sånn ble det i dag, sa Boonen ifølge Cyclingnews. - Været var ideelt for å gjøre løpet hardt. Strategien vår var kort og godt å gjøre løpet tøft fra start og skape trekk i feltet. Det fungerte perfekt. Etapperittet over to dager avgjøres med 161,5 kilometer tilbake til Rotterdam lørdag.
OL-bronsevinner Alexander Kristoff (25) spurtet til tredjeplass på første etappe i proffrittet World Ports Classic fredag.